Starbucks open sy deure in Suid-Afrika‘n Starbucks-koffiewinkel in Washington in die VSA. Foto: www.starbucks.com Starbucks het ŉ eksklusiewe vennootskap met Taste Holdings in Suid-Afrika gesluit wat beteken dat Suid-Afrika met die eerste Starbucks-koffiewinkels in sub-Sahara-Afrika sal spog. Taste Holdings het in ŉ mediaverklaring aangekondig dat die eerste Starbucks-winkel vroeg in 2016 in Johannesburg sal oopmaak. Nog winkels sal in die res van die jaar oor die hele land geopen word. Die winkels sal deur Starbucks en Taste Holdings ontwerp en gebou word en sal die volle reeks Starbucks-produkte aanhou. Kris Engskov, president van Starbucks in Europa, die Midde-Ooste en Afrika, het gesê hulle is trots om uiteindelik Starbucks aan Suid-Afrikaners te bring. “Die mark vir koffie in Suid-Afrika groei vinnig en ons wil deel wees van hierdie groei deur die energie en passie van hierdie ongelooflike land in die ontwerp van ons eerste winkel en eerste barista-span te weerspieël. Ons kan nie wag om te begin nie,” het hy gesê. Volgens Carlo Gonzaga, uitvoerende hoof van Taste Holdings, sal die vennootskap met Starbucks talle werkskeppingsgeleenthede tot gevolg hê. “Starbucks ondersteun die ontwikkeling van plaaslike verskaffers en is toegewyd aan ons Changing Lanes-program waardeur werk aan voorheen werklose mense verskaf word en hulle aan internasionale opleidingsinisiatiewe en vaardigheidsontwikkeling blootgestel word.” Engskov het bygevoeg dat jongmense ŉ sleutelrol in Starbucks se sukses speel en het beklemtoon dat die meerderheid Starbucks-werknemers tussen 17 en 25 jaar oud is. “Talentvolle jongmense is nog altyd vir ons ŉ prioriteit en ons sal ons nuwe vennote met die nodige vaardighede toerus om suksesvol te wees in vandag se ekonomie.” Hy het gesê Starbucks maak gebruik van hoëgehalte-koffie, onder meer van plase in Ethiopië, Rwanda en Tanzanië. Die Starbucks Coffee Company is in 1971 op die been gebring en het tans meer as 22 000 koffiewinkels oor die hele wêreld.